Een verdagte dood, agt vas ná skietery in Kriel | Maroela Media
Kriel in Mpumalanga het Sondag in 'n klein oorlogsone verander toe 'n span van die Valke en 'n bende rowers op mekaar losgebrand het.
Brig. Hangwani Mulaudzi, woordvoerder van die Valke, het gesê beamptes van die Valke se taktiese operasiebestuursafdeling (Toms) het inligting opgevolg oor 'n BMW wat gekaap is. "Die opsporingstelsel se sein het die beamptes na 'n huis in Kriel gelei."
Volgens Mulaudzi het 'n groep verdagtes op die beamptes losgebrand met hul aankoms by die huis en is 'n beampte van die Valke in die skouer geskiet. Hy is met 'n helikopter na 'n nabygeleë hospitaal vervoer vir verdere behandeling. Volgens berigte is 'n tweede beampte ook gewond.
"Die taakmag is ingeroep en agt verdagtes is in hegtenis geneem terwyl 'n negende verdagte noodlottig gewond is." Volgens Mulaudzi het beamptes op twee R4-aanvalsgewere, 'n R5, 'n AK47 en 'n pistool beslag gelê. Daar is ook op drie BMW's, een Mazda Drifter, 'n Corsa-bakkie en 'n Chrysler Voyager beslag gelê. Daar is ook plofstof in die huis gevind. Die verdagtes word glo aan verskeie misdade waaronder transitorooftogte verbind.
Die verdagtes sal na verwagting Dinsdag in die Kriel-landdroshof verskyn.
kan dit nie eendag elke week van die jaar verkiesing wees nie? dan sal die polisie altyd hulle werk reg doen…
Baie goeie werk aan die lede van die spesiale eenhede wat by die operasie betrokke was. Mag julle sukses en harde werk vrugte afwerp met die nodige harde vonisse van die verdagtes en die hof en staats aanklaer saam wek in plaas van teen jul werk.